## Pravilnik o nazivnim količinama pretpakiranih proizvoda

### NN 56/2013 (10.5.2013.), Pravilnik o nazivnim količinama pretpakiranih proizvoda

DRŽAVNI ZAVOD ZA MJERITELJSTVO

1158

Na temelju članka 35. stavka 4. Zakona o mjeriteljstvu (»Narodne novine« br. 163/03, 194/03 i 111/07), ravnatelj Državnog zavoda za mjeriteljstvo donosi

PRAVILNIK

O NAZIVNIM KOLIČINAMA PRETPAKIRANIH PROIZVODA

Članak 1.

(1) Ovim Pravilnikom propisuju se nazivne količine za proizvode koji se stavljaju u pretpakovine.

(2) Ovaj Pravilnik se primjenjuje na pretpakirane proizvode i pretpakovine kako je propisano člankom 3. ovoga Pravilnika.

(3) Ovaj Pravilnik se ne primjenjuje na proizvode navedene u Dodatku ovoga Pravilnika koji se prodaju u bescarinskim trgovinama za potrošnju izvan Europske unije.

Članak 2.

Ovaj Pravilnik sadrži odredbe koje su u skladu sa sljedećim aktom Europske unije:

– Direktiva 2007/45/EZ Europskoga parlamenta i Vijeća od 5. rujna 2007. godine kojom se utvrđuju pravila o nazivnoj vrijednosti pretpakiranih proizvoda, kojom se ukidaju Direktiva Vijeća 75/106/EEZ i 80/232/EEZ te mijenja i dopunjuje Direktiva Vijeća 76/211/EEZ (SL L 247, 21. 9. 2007.).

Članak 3.

(1) U smislu ovoga Pravilnika pretpakovina je kombinacija proizvoda i pojedinačne ambalaže u koju je zapakiran.

(2) Proizvod je pretpakiran kad je stavljen u ambalažu bilo koje vrste bez nazočnosti kupca, a količina proizvoda sadržana u ambalaži ima neku unaprijed određenu vrijednost i ne može se mijenjati bez otvaranja ambalaže ili podvrgavanja vidljivim preinakama.

Slobodno kretanje roba

Članak 4.

Ne smije se zabraniti, ograničiti ili spriječiti stavljanje na tržište pretpakovina na temelju nazivnih količina paketa, osim ako nije drukčije propisano odredbama članaka 5. i 6. ovoga Pravilnika.

Stavljanje na tržište i slobodno kretanje određenih proizvoda

Članak 5.

Proizvodi navedeni u točki 2. Dodatka ovoga Pravilnika i stavljeni u pretpakovine u intervalima navedenim u točki 1. toga Dodatka, smiju se stavljati na tržište samo ako su pretpakirani u onim nazivnim količinama propisanim u točki 1. toga Dodatka.

Aerosolni raspršivači

Članak 6.

(1) Na aerosolnim raspršivačima treba biti naveden ukupni nazivni obujam spremnika. Oznaka mora biti takva da ne može biti zamijenjena s nazivnim obujmom sadržaja.

(2) Za proizvode koji se prodaju u aerosolnim raspršivačima dozvoljeno je odstupanje od odredbe članka 5. stavka 1. točke (e) Pravilnika o aerosolnim raspršivačima (»Narodne novine« br. 83/10) kojom je propisano da na naljepnici koja se stavlja na aerosolni raspršivač moraju biti vidljivi, čitljivi i neizbrisivi podaci o korisnom sadržaju izraženom u masenim ili volumnim jedinicama i ne trebaju se stavljati na tržište s nazivnom masom njihova sadržaja.

Višestruke pretpakovine i pretpakovine sastavljene od pojedinačnih pretpakovina koje nisu namijenjene pojedinačnoj prodaji

Članak 7.

(1) Kad se dvije ili više pretpakovina utvrđenih u točki 2. Dodatka ovoga Pravilnika, sastave u višestruku pretpakovinu, na svaku pojedinačnu pretpakovinu moraju se primjenjivati nazivne količine iz točke 1. Dodatka ovoga Pravilnika,

(2) Kad je pretpakovina, utvrđena u točki 2. Dodatka ovoga Pravilnika, sastavljena od dva ili više pojedinačnih paketa koji nisu namijenjeni pojedinačnoj prodaju, na pretpakovinu se moraju primjenjivati nazivne količine iz točke 1. Dodatka ovoga Pravilnika.

Članak 8.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/13-02/04

Urbroj: 558-01/1-13-4

Zagreb, 6. svibnja 2013

Ravnatelj

Ismar Avdagić, dipl. iur., v. r.

DODATAK

PODRUČJE NAZIVNIH KOLIČINA SADRŽAJA PRETPAKOVINA

1. Proizvodi koji se prodaju prema obujmu (količina u ml)

|  |  |
| --- | --- |
| Mirna vina | U intervalu od 100 ml do 1500 ml samo sljedećih 8 nazivnih količina:  ml: 100 – 187 – 250 – 375 – 500 – 750 – 1000 – 1500 |
| Žuta vina | U intervalu od 100 ml do 1500 ml samo sljedeća nazivna količina:  ml: 620 |
| Pjenušava vina | U intervalu od 125 ml do 1500 ml samo sljedećih 5 nazivnih količina:  ml: 125 – 200 – 375 – 750 – 1500 |
| Likerska vina | U intervalu od 100 ml do 1500 ml samo sljedećih 7 nazivnih količina:  ml: 100 – 200 – 375 – 500 – 750 – 1000 – 1500 |
| Aromatizirana vina | U intervalu od 100 ml do 1500 ml samo sljedećih 7 nazivnih količina:  ml: 100 – 200 – 375 – 500 – 750 – 1000 – 1500 |
| Alkoholna pića | U intervalu od 100 ml do 1500 ml samo sljedećih 9 nazivnih količina:  ml: 100 – 200 – 350 – 500 – 700 – 1000 – 1500 – 1750 – 2000 |

2. Definicije proizvoda

|  |  |
| --- | --- |
| Mirna vina | Vino definirano u članku 1.(2)(b) Uredbe Vijeća (EZ) br. 1493/1999 od 17. svibnja 1999. godine o općoj organizaciji tržišta vina (1) (CN kod ex 2204). |
| Žuta vina | Vino definirano u članku 1.(2)(b) Uredbe Vijeća (EZ) br. 1493/1999 (CN kod ex 2204) s oznakom podrijetla. »Cotes du Jura«, »Airbois«, »LEtolie« i »Chateu-Chalon« u bocama kako su definirane u dodatku I., točki 3. Uredbe Povjerenstva (EZ) br. 753/2002 od 29. travnja 2002. godine kojima se utvrđuju određena pravila za primjenu Uredbe Vijeća (EZ) br. 1493/1999 koja se odnose na opis, označivanje, prikazivanje i zaštitu određenih proizvoda iz vinskog sektora. |
| Pjenušava vina | Vino definirano u članku 1.(2)(b) i u dodatku I., točkama 15., 16., 17. i 18. Uredbe Vijeća (EZ) br. 1493/1999 (CN kod 2204 10). |
| Likerska vina | Vino definirano u članku 1.(2)(b) i u dodatku I. i točki 14. Uredbe Vijeća (EZ) br. 1493/1999 (CN kod 2204 21 – 20024 29). |
| Aromatizirana vina | Aromatizirano vino definirano u članku 2.(1)(b) Uredbe Vijeća (EC) br. 1601/91 od 10. lipnja 1991. godine kojima se utvrđuju određena pravila za primjenu Uredbe Vijeća (EZ) br. 1493/1999 koja se odnose na opis, označivanje, prikazivanje i aromatiziranih pića koja se temelje na vinu i aromatiziranih koktela iz vina (CN kod 2205). |
| Alkoholna pića | Alkoholna pića kako su definirana u članku 1.(2) Uredbe Vijeća (EEZ) br. 1576/89 od 29. svibnja 1989. godine kojima se utvrđuju opća pravila za definiranje, opis i čuvanje alkoholnih pića (4) (CN kod 2208). |

(1) SL L 179, 14.7.1999., str. 1 Uredba kako je posljednji put izmijenjena i dopunjena Uredbom (EZ) br. 1791/2006 (SL L 363, 20.12.2007., str. 1)

(2) SL L 118, 4.5.2002., str. 1 Uredba kako je posljednji put izmijenjena i dopunjena Uredbom (EZ) br. 382/2007 (SL L 95, 20.12.2007., str. 1)

(3) SL L 149, 14.6.1991., str. 1 Uredba kako je posljednji put izmijenjena i dopunjena 2005. godine Ugovorom o pristupanju

(4) SL L 160, 12.6.1989., str. 1 Uredba kako je posljednji put izmijenjena i dopunjena 2005. godine Ugovorom o pristupanju

Pravilnik, NN 56/2013-1158